נשיא ארצות הברית, דונלד טראמפ, הכריז הערב (שני) על מדיניות הביטחון הלאומי החדשה של מדינתו בנאום שנשא בוושינגטון. נאומו של טראמפ התמקד בדרכים שבהן ארה"ב תחוזק ובניגוד להערכות קודמות, לא התייחס כלל לסכסוך הישראלי-פלסטיני.
טראמפ הדגיש כי תחת המדיניות החדשה, נקודת המוצא האמריקנית היא שהעולם כעת הוא מקום תחרותי בתחומים שונים ושארה"ב ובנות בריתה מתמודדות עם משטרים מסוכנים, ארגוני טרור ופושעים שמפיצים שנאה ורוע בכל העולם. טראמפ הבהיר כי תחת הובלתו, הקואליציה נגד דאע"ש זכתה בנצחונות רבים.
כמו כן, טראמפ האשים את המנהיגים הקודמים של מדינתו בהזנחת הגבולות והודיע כי התכנית החדשה כוללת בניית חומה בגבול הדרומי והתייחסות מחודשת לנושא הוויזה. "אומה ללא גבולות היא אינה אומה", הכריז. עוד הצהיר כי "ביטחון כלכלי הוא ביטחון לאומי" וטען כי המדיניות קוראת לבנייה מחודשת של התשתיות ברחבי המדינה.
נוסף על כך, התייחס הנשיא האמריקני למתיחות בחצי האי הקוריאני. "איחדנו את בנות הברית על מנת לבודד את קוריאה הצפונית. ועדיין, יש עבודה רבה", אמר. "ארה"ב ובעלות בריתה יעשו הכול כדי לפרז את קוריאה מנשק גרעיני. היה צריך לטפל בזה קודם כשהיה קל יותר אבל הנושא הזה יטופל. אין לנו ברירה".
נקודה נוספת אליה התייחס הנשיא האמריקני הייתה היריבות מול רוסיה וסין. לדבריו, המדיניות החדשה מקבעת את שתי המדינות כיריבות שמנסות לאתגר את ארה"ב ולהתעלות עליה. טראמפ אף התרברב בכך שנשיא רוסיה, ולדימיר פוטין, התקשר אליו אתמול להודות על כך שמידע מה-CIA סייע למנוע פיגוע בסנט פטרבורג.
לסיום, אמר טראמפ כי אחת המטרות של המדיניות החדשה היא לקדם את השפעת ארה"ב בעולם. הנשיא האמריקני הבהיר: "אנו לא מעוניינים לכפות את דרך חיינו על אף אחד. ניצור שותפויות חדשות עם אלה שחולקים עמנו את מטרותינו. מדינות ריבוניות שמכבדות את האזרחים שלהן ואת שכניהן. לא נרשה לאידיאולוגיה קשוחה להיות מכשול לשלום.